Holandija prvi finalista Mondijala
Golovima Snajdera i Robena u drugom poluvremenu, "lale" se plasirale u treće finale na Svetskim prvenstvima 
Prvi finalista Svetskog prvenstva u fudbalu u Južnoafričkoj Republici je selekcija Holandije. Do trećeg plasmana u finale Mondijala - posle dva uzastopna poraza 1974. od Nemačke i 1978. od Argentine, "lale" su stigle posle pobede nad Urugvajem - 3:2 (1:1). Holanđani su poveli u 18. minutu sjajnim golom kapitena Đovanija Van Bronkhorsta. Izjednačio je kapiten Urugvaja Dijego Forlan u 41, a ogromnu prednost nekadašnjem evropskom prvaku (1988) doneli su Vesli Snajder u 70. i Arjen Roben u 73. minutu. Poraz poslednje južnoameričke selkcije u konkurenciji ublažio je Maksimilijano Pereira u nadoknadi vremena. Drugo polufinale u kome se sastaju Nemačka i Španija igra se sutra u Durbanu, a ako je verovati čuvenom prognozeru oktopodu Polu iz akvarijuma u Oberhauzenu, trebalo bi da pobede zvanični evropski šampioni. Pol je danas najpre krenuo ka dagnji u kutiji sa zastavom Nemačke, da bi se potom predomislio u uzeo dagnju iz kutije sa španskom zastavom. Tokom Svetskog kupa u Južnoj Africi, Polova predviđanja su bila bez greške, ali utehu nemačkim navijačima predstavlja činjenica da je oktopod jedinu grešku za vreme Evropskog prvenstva pre dve godine napravio pred finalni duel Nemačke i Španije. Tada je prognozirao pobedu Nemačke, a slavili su Španci - 1:0 i osvojili drugu titulu šampiona Evrope u istoriji.